b'\n_START_ARTICLE_\nLjubytinon piiri\n_START_SECTION_\nMaantiede\n_START_PARAGRAPH_\nNovgorodin alueen pohjoisosassa sijaitseva Ljubytinon piiri rajoittuu id\xc3\xa4ss\xc3\xa4 Hvoinajan, kaakossa Borovit\xc5\xa1in, lounaassa Okulovkan ja l\xc3\xa4nness\xc3\xa4 Malaja Vi\xc5\xa1eran piireihin sek\xc3\xa4 pohjoisessa Leningradin alueeseen. Pinta-alasta 88,6\xc2\xa0% on mets\xc3\xa4\xc3\xa4, 7,5\xc2\xa0% maatalousmaata ja 1,9\xc2\xa0% asuinaluetta._NEWLINE_Seutu kuuluu Valdain yl\xc3\xa4ng\xc3\xb6n reuna-alueeseen. Piirin it\xc3\xa4osassa kohoaa Tihvin\xc3\xa4n sel\xc3\xa4nne. T\xc3\xa4rkein joki on Msta. Kaakkoisosassa sijaitsee karstij\xc3\xa4rvien rauhoitusalue, jonka suurin j\xc3\xa4rvi on Gorodno. Hy\xc3\xb6tykaivannaisia ovat tulenkest\xc3\xa4v\xc3\xa4 savi, kvartsihiekka, mineraaliv\xc3\xa4rit ja turve.\n_START_SECTION_\nHistoria\n_START_PARAGRAPH_\nLeningradin alueen Borovit\xc5\xa1in piirikuntaan kuulunut Ljubytinon piiri on perustettu vuonna 1927. Aluksi sen nimen\xc3\xa4 oli Belojen piiri (Belojen kyl\xc3\xa4 nimettiin Ljubytinoksi vuonna 1931). Vuonna 1944 piiri liitettiin vasta perustettuun Novgorodin alueeseen. Vuonna 1963 se yhdistettiin Borovit\xc5\xa1in maaseutupiiriin. Seuraavana vuonna muodostettiin Ljubytinon maaseutupiiri, johon liitettiin my\xc3\xb6s entinen Dreglin piiri (keskuspaikka Nebolt\xc5\xa1i). Jako maaseutu- ja teollisuuspiireihin lakkautettiin vuonna 1965.\n_START_SECTION_\nLiikenne, talous ja palvelut\n_START_PARAGRAPH_\nPiirin pohjoisosan kautta kulkee Pietarin, Sonkovon ja Moskovan v\xc3\xa4linen ohitusrata, jonka Nebolt\xc5\xa1in ja Okulovkan v\xc3\xa4linen yhdysrata liitt\xc3\xa4\xc3\xa4 Pietarin ja Moskovan v\xc3\xa4liseen p\xc3\xa4\xc3\xa4rataan. Ljubytinon kautta kulkee M10-valtatielt\xc3\xa4 Spasskaja Polistissa Borovit\xc5\xa1iin haarautuva maantie._NEWLINE_Paikallisista elinkeinoista t\xc3\xa4rkeimpi\xc3\xa4 ovat erilaiset julkiset palvelut, jalostus (25,3\xc2\xa0% vuonna 2009), kauppa (11,5\xc2\xa0%) ja maatalous (6,7\xc2\xa0%). Piiriss\xc3\xa4 toimii mets\xc3\xa4teollisuus- ja puunjalostusyrityksi\xc3\xa4, kaivosteollisuutta, v\xc3\xa4riainetehdas ja seitsem\xc3\xa4n maatalousyrityst\xc3\xa4._NEWLINE_Piiriss\xc3\xa4 on viisi lastentarhaa ja yleissivist\xc3\xa4v\xc3\xa4\xc3\xa4 koulua sek\xc3\xa4 lasten taidekoulu. Terveys- ja sosiaalipalveluihin kuuluu kolme sairaalaa, 17 l\xc3\xa4\xc3\xa4kint\xc3\xa4asemaa, kolme ensiapuasemaa sek\xc3\xa4 lasten- ja vanhainkodit. Kulttuurilaitoksia ovat piirin kulttuuri- ja vapaa-ajankeskus sek\xc3\xa4 keskuskirjasto, niiden 16 haaraosastoa sek\xc3\xa4 kotiseutumuseo.\n_START_SECTION_\nN\xc3\xa4ht\xc3\xa4vyydet ja matkalu\n_START_PARAGRAPH_\nSeudulla on lukuisia muinaisia asuin- ja hautapaikkoja sek\xc3\xa4 viisi muinaislinnaa. Mstaan laskevan Belajajoen laaksossa sijaitsee Novgorodin alueen ainoa arkeologinen suojelualue. Rakennusmuistomerkkeihin kuuluvat Borin, Dreglin, Ljubytinon, Nikandrovon, Nikolskojen ja Petrovskojen kirkot, Zapoljen tsasouna, Gorodnon, Ljubytinon, Nikolskojen, Slobodan ja Vasilkovon kartanoalueet, Nikolskojen koulurakennus, \xc5\xa0erehovit\xc5\xa1in sairaala, Rjokonskin er\xc3\xa4maaluostari sek\xc3\xa4 Kamenkan ja Ljubytinon vanhat asuintalot. Kamenkassa on Aleksandr Suvoroville kuulunut kartano. Luonnonn\xc3\xa4ht\xc3\xa4vyyksi\xc3\xa4 ovat Gorodnoj\xc3\xa4rvi sek\xc3\xa4 Prik\xc5\xa1an ja Belajan vesiputoukset._NEWLINE_Ljubytinossa toimii kaksi pient\xc3\xa4 hotellia ja muutama kahvila. Matkailijoita houkuttelemaan on rakennettu 900-luvun slaavilainen kyl\xc3\xa4 -niminen teemapuisto.'